**הדבר נהיה בשר**

הצהרת צוות ליגוניר על אודות המשיח

Copyright © 2016 by Ligonier Ministries

Second edition

www.ligonier.org

כל המובאות מהברית החדשה לקוחות מהתרגום החדש של הברית החדשה.

© כל הזכויות לתרגום החדש של הברית החדשה שמורות לחברה לכתבי הקודש בישראל.

**מבוא**

מיהו ישוע המשיח? קשה למצוא אדם שאין לו תשובה על שאלה זו, גם אם תשובותיו שטחיות, נעדרות בסיס או מוטעות לחלוטין. האמת על אודות ישוע היא החשובה, ולא דעתם של בני האדם... ולתשובה על שאלה זו יש חשיבות הנוגעת לנצח.

אנשים המגדירים את עצמם משיחיים מתיימרים להיות חסידי המשיח. דעתם על המשיח משתקפת במה שהם אומרים על אודותיו. היא עשויה לבצבץ מבעד לדבריהם או להיות מוצגת בבירור ובמודע. היא עשויה להיות ביטוי למשמעות העמוקה של הנאמר בהתגלות שבכתבי הקודש ולחשיבה המשיחית בנושא לאורך הדורות, או משום חידוש המנותק מדבר אלוהים. אבל אין משיחי שאין לו דעה על אודות המשיח.

נאמנות למשיח היא מוקד האמונה המשיחית. מסיבה זו, קהילת המשיח פועלת לאורך הדורות להציג את המשיח כפי שהוא נגלה במהלך ההיסטוריה האנושית ובכתבי הקודש, ולא כפרי הדמיון. בהצהרות אמונה כגון הצהרות האמונה של ניקאה (*Nicea*), קלקלדון (*Chalcedon*), וסטמינסטר (*Westminster*) והיידלברג (*Heidleberg*), נתנו משיחיים שונים ביטוי למה שנאמר בנושא זה בכתבי הקודש.

בדרך כלל, הצהרות אלה נזנחות בימינו ואינן מובנות כהלכה, מצב הגורם לבלבול רב באשר לטבעו ולפועלו של המשיח. הצהרה זו של צוות ליגוניר נוסחה בשאיפה לרומם את שם המשיח ולטפח את אמונת קהילתו. היא שואפת להציג את תמצית דעת הקהילה הנאמנה לכתובים, כפי שזו באה לידי ביטוי לאורך השנים, ולעשות זאת בלשון קלה להבנה ומועילה להוראה ובאופן שיאפשר לה לשמש בסיס משותף לקהילות משיחיות מזרמים שונים. היא איננה שואפת לרשת את מקומן של הצהרות הקהילה השונות כפי שאלה נוסחו במהלך ההיסטוריה, אלא להתווסף להן כמוסף המסכם את הנאמר בהן על הוויית המשיח ופועלו.

יהי רצון שהמשיח יעשה בהצהרה זו שימוש לקידום מלכותו וחיזוקה.

בשם בן האלוהים שהיה לאדם, הנביא, הכוהן והמלך שלנו,

ר"צ' ספרול

אביב 2016

**לשון ההצהרה**

אנחנו מצהירים בזאת על אמונתנו

בסוד ובפלא שבעובדה שאלוהים היה לאדם,

ושמחים בישועה האדירה שניתנה לנו

באמצעות ישוע המשיח אדוננו.

עם האב ועם הרוח,

הבן ברא את כל הקיים,

מקיים את הכול

ומחדש את הכול.

בהיותו אלוהים במלוא משמעות המילה

הוא היה לאדם במלוא משמעות המילה,

היו לו שני טבעים בהווייה אישיותית אחת.

הוא נולד לבתולה מרים

וחי בינינו.

הוא נצלב, מת ונקבר,

וביום השלישי קם,

ועלה לשמיים,

והוא ישוב בכבוד לשפוט את העולם.

למעננו

הוא קִיים את התורה,

כיפר על חטאים

וסיפק את זעם אלוהים.

הוא לבש את בלויי הסחבות המזוהמים שלבשנו

והעניק לנו את גלימת צדקתו.

הוא הנביא, הכוהן והמלך שלנו,

הוא בונה את קהילתו,

הוא מתפלל בעדנו

והוא מולך על הכול.

ישוע המשיח הוא האדון ה׳

אנחנו מהללים לנצח את שמו הקדוש.

אמן.

**הצהרות והכחשות** בצירוף ראיות מהכתובים

סעיף א

אנחנו מצהירים בזאת שישוע הוא התגלמות בן האלוהים שהופיע עלי אדמות במהלך ההיסטוריה האנושית, השני באחדות האלוהית המשולשת והנצחית. הוא המשיח המובטח[[1]](#footnote-1).

אנחנו מכחישים את הטענה שישוע היה אדם בלבד, או שהוא יציר דמיונה של הקהילה הראשונה.

סעיף ב

אנחנו מצהירים בזאת שבאחדות האלוהית האחת המשולשת והנצחית, הבן הוא יילוד נצחי, שותף מלא ושווה עם האב ועם הרוח (*homoousios*) במהות ההוויה האלוהית (*essence*) [[2]](#footnote-2).

אנחנו מכחישים שהבן רק דומה לאלוהים (*homoiousios*), או שהוא אומץ על-ידי האב והיה לבנו. אנחנו מכחישים את הטענה שהבן נחות באופן כלשהו ביחס לאב ובאשר להוויה האלוהית האחת.

סעיף ג

אנחנו מצהירים בזאת, לצד הצהרות ניקאה (*the Nicean Creed*) וקלקדון (*the Chalcedonian Creed*), שישוע המשיח הוא אלוהים במלוא משמעות המילה ואדם במלוא משמעות המילה, שיש לו שני טבעים (*natures*) המאוחדים לנצח בהוויה האישיותית (*person*) האחת[[3]](#footnote-3).

אנחנו מכחישים את הטענה שהבן נברא. אנחנו מכחישים את הטענה שבזמן כלשהו הבן לא היה אלוהים. אנחנו מכחישים את הטענה שגופו האנושי של ישוע המשיח ונפשו האנושית, היו קיימים לפני שהמשיח היה לאדם במהלך ההיסטוריה האנושית.

סעיף ד

אנחנו מצהירים בזאת ששני הטבעים של ישוע המשיח מאוחדים במה שמכונה האיחוד ההיפוסטאטי (*hypostatic union*), שני טבעים המאוחדים בהווייה האישיותית האחת, בלי שהאחד יתמזג בשני, בלי שיהיה ניתן להפריד ביניהם או לחלק אותם, אף שניתן להבחין ביניהם[[4]](#footnote-4).

אנחנו מכחישים את הטענה שכל ניסיון להבחין בין שני הטבעים פירושו להפריד ביניהם.

סעיף ה

אנחנו מצהירים בזאת שכאשר היה ישוע המשיח לאדם, הטבעים האלוהיים והאנושיים שלו לא איבדו מהתכונות המאפיינות אותם. שני הטבעים הם של האישיות האחת, ישוע המשיח[[5]](#footnote-5).

אנחנו מכחישים את הטענה שיש לטבעו האנושי של ישוע המשיח תכונות אלוהיות או שטבע זה מסוגל להכיל את הטבע האלוהי. אנחנו מכחישים את הטענה שהטבע האלוהי העביר תכונות אלוהיות לטבע האנושי. אנחנו מכחישים את הטענה שהבן וויתר על אי אלה מתכונותיו האלוהיות כאשר היה לאדם.

סעיף ו

אנחנו מצהירים בזאת שישוע המשיח הוא צלמו הנראה של אלוהים, שהוא קנה המידה לאנושיות כפי שזו נועדה להיות, ושעם השלמת ישועתנו הוא ישנה אותנו כך שנידמה לו[[6]](#footnote-6).

אנחנו מכחישים את הטענה שאנושיותו של ישוע המשיח לא הייתה מלאה, שהוא רק נראה כאדם או שלא הייתה לו נפש אנושית ויכולת חשיבה הגיונית. אנחנו מכחישים את הטענה שבאיחוד של הטבעים לקח הבן לעצמו אישיות אנושית ולא את הטבע האנושי עצמו.

סעיף ז

אנחנו מצהירים בזאת שהיו לישוע המשיח במעמדו הנחות כאדם עלי אדמות, כלכל האדם, כל המגבלות הטבעיות והחולשות הנפוצות שיש לבני האדם מטבעם. אנחנו מצהירים בזאת שהוא דמה לנו בכל מובן, מלבד קיומו של החטא[[7]](#footnote-7).

אנחנו מכחישים את הטענה שישוע המשיח חטא. אנחנו מכחישים את הטענה שישוע המשיח לא חווה – באמת ובתמים – סבל, פיתויים וכאב. אנחנו מכחישים את הטענה שהחטא מהותי לטבע האנושי, ואת הטענה שהעובדה שהמשיח לא חטא אינה אפשרית לאור טבעו האנושי.

סעיף ח

אנחנו מצהירים בזאת כעובדה היסטורית שישוע המשיח הולד בדרך נס בכוח רוח הקודש, ונולד למרים בעת שהייתה בתולה. אנחנו מצהירים בזאת, בהסכמה עם הצהרת קלקדון, שנכון לכנות את מרים "אם אלוהים" (*theotokos*) במובן זה שהבן שילדה הוא בן האלוהים, האישיות השנייה באחדות האלוהית המשולשת הקדושה, שהיה לאדם[[8]](#footnote-8).

אנחנו מכחישים את הטענה שישוע המשיח קיבל ממרים את טבעו האלוהי או את היותו נקי מחטא.

סעיף ט

אנחנו מצהירים בזאת שישוע המשיח הוא האדם השני, ראש האנושות החדשה, שהגשים את משימתו בשלמות, בדיוק בנקודות כולן שבהן כשל האדם הראשון, ושישוע המשיח הוא ראש לעמו, הנקרא גם גוף המשיח[[9]](#footnote-9).

אנחנו מכחישים את הטענה שישוע לקח לעצמו טבע אנושי חוטא, או שירש את אשמת חטאו של האדם הראשון ואת תוצאותיה של אשמה זו.

סעיף י

אנחנו מצהירים בזאת שהמשיח ציית למצוות אלוהים בחייו (ציות פעיל) ובמותו (ציות סביל). באורח חייו המושלם קיים המשיח למעננו ובשמנו את כל דרישותיה הצודקות של תורת אלוהים, ושבמותו נשא על הצלב את עונש חטאינו[[10]](#footnote-10).

אנחנו מכחישים את הטענה שהמשיח כשל בעניין כלשהו, שלא ציית או לא מילא בשלמות את תורת אלוהים. אנחנו מכחישים את הטענה שהוא ביטל את הממד המוסרי של התורה.

סעיף י״א

אנחנו מצהירים בזאת שעל הצלב העלה ישוע המשיח את עצמו ככפרה שסיפקה את דרישות תורת אלוהים כחלופה להענשת כל אלו שנתן לו האב. בזאת ריצה אותם המשיח לאלוהים האב, הסיט אל עצמו את זעם האב וקם כמנצח שמכריע את החטא, המוות והשטן[[11]](#footnote-11).

אנחנו מכחישים את הטענה שמות ישוע המשיח היה משום תשלום כופר לשטן. אנחנו מכחישים את הטענה שמות ישוע המשיח היה משום דוגמה בלבד, ניצחון על השטן בלבד או הפגנה בלבד של שלטונו המוסרי של אלוהים בעולם.

סעיף י״ב

אנחנו מצהירים בזאת שחטאינו מיוחסים למשיח, וצדקתו מיוחסת לנו באמונה[[12]](#footnote-12).

אנחנו מכחישים את הטענה שאלוהים מתעלם מחטא ונמנע מלהעניש עליו. אנחנו מכחישים את הטענה שהציות הפעיל של המשיח אינו מיוחס לנו.

סעיף י״ג

אנחנו מצהירים בזאת שישוע המשיח קם ביום השלישי מהמתים ושנראה, הוא בגופו, על-ידי רבים[[13]](#footnote-13).

אנחנו מכחישים את הטענה שרק נראה היה שישוע המשיח מת, שרוחו שרדה אחרי המוות, ושתחייתו לא הייתה אלא דמיון מצד חסידיו.

סעיף י״ד

אנחנו מצהירים בזאת שבתחיית המשיח מהמתים, עלייתו למרום ומושבו לימין אלוהים האב, ישוע המשיח הוא ביכורי הקמים מהמתים, שניצח את החטא ואת המוות ושגם אנחנו, מאוחדים עמו, נקום מן המתים[[14]](#footnote-14).

אנחנו מכחישים את הטענה שגופו המפואר של המשיח לאחר תחייתו היה אחר מזה שהונח בקבר. אנחנו מכחישים את הטענה שתחייתו העתידית אינה אלא תחיית רוחנו, בלא הגוף.

סעיף ט״ו

אנחנו מצהירים בזאת שישוע המשיח עלה לכס מלכותו בשמיים, לימין אלוהים האב, שהוא כעת מולך וכי ישוב לארץ בגלוי, בכוח ובכבוד[[15]](#footnote-15).

אנחנו מכחישים שישוע המשיח טעה באשר למועד שובו.

סעיף ט״ז

אנחנו מצהירים בזאת שבחג השבועות העניק ישוע המשיח את רוחו, שהוא מושל כעת על הכול, מפגיע בעד כל מי שהאב נתן לו ובונה את קהילתו, שהוא ראשה האחד והיחיד[[16]](#footnote-16).

אנחנו מכחישים את הטענה שישוע המשיח הסמיך את הבישופ של רומא לשמש כמחליפו, או שייתכן כי מישהו מלבד ישוע המשיח יהיה ראש הקהילה.

סעיף י״ז

אנחנו מצהירים בזאת שישוע המשיח ישוב בכבוד לשפוט את העמים, יכריע סופית את כל אויביו, יביא כליה על המוות ויביא שמיים וארץ חדשים שבהם ינהל ממלכת צדקה[[17]](#footnote-17).

אנחנו מכחישים את הטענה שהמשיח שב בשנת 70 לספירה ושכל הנאמר על בואו העתידי ועל מה שילווה את בואו אינם אלא סמל.

סעיף י״ח

אנחנו מצהירים בזאת שהמאמינים בשם ישוע המשיח יתקבלו בברכה אל מלכותו הנצחית, ומי שאינם מאמינים בו יסבלו עונש נצחי בגיהינום[[18]](#footnote-18).

אנחנו מכחישים את הטענה שכל בני האדם ייוושעו. אנחנו מכחישים את הטענה שהמתים בלא אמונה בישוע המשיח יושמדו ולא יהיו עוד.

סעיף י״ט

אנחנו מצהירים בזאת שכל מי שנבחרו בישוע המשיח לפני ייסוד היקום, והמאוחדים איתו באמצעות אמונה, זוכים להתחברות איתו ואיש עם רעהו. אנחנו מצהירים בזאת שבישוע המשיח אנחנו זוכים לכל הברכות הרוחניות, כולל הצדקתנו, אימוצנו למשפחת אלוהים, קידושנו והכבוד השמור לנו[[19]](#footnote-19).

אנחנו מכחישים את הטענה שניתן להפריד בין ישוע המשיח לבין פעולתו המושיעה. אנחנו מכחישים את הטענה שניתן להיוושע בזכות ישוע המשיח בכל דרך שהיא אלא רק באמצעותו. אנחנו מכחישים את הטענה שניתן להיות מאוחדים עם ישוע המשיח בלא להיות מאוחדים עם גופו, הקהילה.

סעיף כ

אנחנו מצהירים בזאת שאדם נצדק באמצעות אמונה בלבד, שאלוהים מזכה אותנו מאשמת החטא מכוח חסדו בלבד, באמצעות אמונתנו בפועלו של ישוע המשיח בלבד, בלא זכאות או מעשה מצדנו. אנחנו מצהירים בזאת שהמכחיש שאדם נצדק באמצעות אמונה בלבד, מכחיש את הבשורה[[20]](#footnote-20).

אנחנו מכחישים את הטענה שאנחנו נצדקים באמצעות ברכה רוחנית המוחדרת או מוענקת להווייתנו. אנחנו מכחישים את הטענה שאנחנו מוצדקים רק לאחר שנעשינו צדיקים מעצם הווייתנו. אנחנו מכחישים שהצדקתנו תלויה בהווה או שתהיה אי פעם תלויה בנאמנותנו.

סעיף כ״א

אנחנו מצהירים בזאת שאלוהים, בכוח רוח הקודש ובהתבסס על פועלו של ישוע המשיח, משחרר אותנו מכוח שלטונו של החטא, מייחד אותנו לאלוהים ומקדש אותנו על-ידי כך שהוא מעצב בנו עוד ועוד מצלם בנו. אנחנו מצהירים שפעולה זו, הנקראת פעולת הקידוש, היא פעולה של חסד מצד אלוהים, ממד בלתי נפרד מהצדקתנו, אף שהיא שונה מהצדקה. אנחנו מצהירים בזאת שאיננו סבילים בתהליך קידושנו אלא שמוטלת עלינו החובה לעשות שימוש באמצעים השונים שחסד אלוהים משתמש בהם, בעודנו מתאמצים למות ביחס לחטא ולנהל את חיינו תוך ציות לה׳[[21]](#footnote-21).

אנחנו מכחישים את הטענה שאדם נצדק בלי שיניב מיידית מפרי אחדותו עם המשיח בתהליך הקידוש. אנחנו מכחישים את הטענה שמאמץ מצדנו לעשות את הטוב מקנה לנו זכות להיצדק, אף שאנו מכירים בכך שמאמצים כאלו כשלעצמם רצויים בעיני אלוהים. אנחנו מכחישים את הטענה שמאבקנו בחטא השוכן בנו יחדל בעודנו חיים עלי אדמות, אף שהחטא איבד את כוח שלטונו עלינו.

סעיף כ״ב

אנחנו מצהירים בזאת שישוע המשיח הוא המתווך היחיד בין אלוהים לאלו שאלוהים האב נתן לו. אנחנו מצהירים על תפקידו של ישוע המשיח כנביא, ככוהן וכמלך גם בהיותו עלי אדמות וגם כעת, ביושבו לימין הגבורה ובהיותו מפואר בכבוד. אנחנו מצהירים שישוע המשיח נמשח על-ידי רוח הקודש כדי למלא משרה זו, שאליה הוא נקרא על-ידי אלוהים האב[[22]](#footnote-22).

אנחנו מכחישים את הטענה שאלוהים התגלם או יתגלם בעתיד, מלבד הפעם האחת שבה התגלם כאשר הבן היה לאדם. אנחנו מכחישים את הטענה שהיו או יהיו מתווכים אחרים לישועה מלבד האדון ישוע המשיח. אנחנו מכחישים את הטענה שתיתכן ישועה אלא מייד ישוע המשיח.

סעיף כ״ג

אנחנו מצהירים בזאת שישוע המשיח, כנביאו הראשון במעלה של אלוהים, היה גם הנושא וגם המושא של נבואות התנ״ך. אנחנו מצהירים בזאת שישוע המשיח הוא שגילה לעולם מהו רצון אלוהים ודיבר על אירועים עתידיים, ושהוא עצמו התגשמות הבטחות אלוהים[[23]](#footnote-23).

אנחנו מכחישים את הטענה שישוע שגה או נתן ביטוי לדבר כלשהו שלא היה נכון, שכשל או שייכשל בהגשמת כל הנאמר עליו בנבואות התנ״ך והברית החדשה.

סעיף כ״ד

אנחנו מצהירים בזאת שישוע המשיח הוא כוהננו הגדול הנעלה על הכול על-פי דברת מלכיצדק, שהוא הקריב את הקורבן המושלם ביותר כאשר הקריב את עצמו למעננו ובמקומנו, ושהוא ממשיך להפגיע בעדנו לפני האב. אנחנו מצהירים בזאת שישוע המשיח הוא הנושא והנשוא של הקורבן המכפר הנעלה על הכול[[24]](#footnote-24).

אנחנו מכחישים את הטענה שעקב היות ישוע משבט יהודה ולא משבט לוי, אין הוא יכול לשמש לנו ככוהן. אנחנו מכחישים את הטענה שבמיסה הרומית-קתולית ישוע המשיח הוא קורבן מתמיד, ושהוא משמש לנו במסגרת זו ככוהן, גם אם אין המדובר בקורבן דם. אנחנו מכחישים את הטענה שישוע המשיח היה לכוהן רק כאשר עלה לשמיים, וכי לא היה כזה בהיותו עלי אדמות.

סעיף כ״ה

אנחנו מצהירים בזאת שישוע מולך מלוכה מוחלטת על הטבעי והעל-טבעי, כעת ולעולמי עולמים[[25]](#footnote-25).

אנחנו מכחישים את הטענה שמלכות המשיח אינה אלא מלכות מדינית בדומה למלכויות העולם הזה. אנחנו מכחישים את הטענה שבעלי שררה בעולם הזה אינם חבים לו דין וחשבון על מעשיהם.

סעיף כ״ו

אנחנו מצהירים בזאת שאחרי שיכניע המשיח את כל אויביו, הוא ימסור את המלכות לאלוהים האב. אנחנו מצהירים בזאת שבשמיים ובארץ החדשים, ה׳ יהיה עם כל הנושעים, המאמינים יראו את המשיח פנים אל פנים, יידמו לו וייהנו ממנו לעולמי עולמים[[26]](#footnote-26).

אנחנו מכחישים את הטענה שקיימת לאנושות כל תקווה אחרת, או שקיים כל שם אחר שבו ניתן למצוא ישועה מלבד בשמו של ישוע המשיח, ובו בלבד.

**דברי הסבר**, לצד הצעות לשימוש בהצהרה

יום אחד תהדהד בארץ הקריאה: יֵשׁוּעַ הַמָּשִׁיחַ הוּא הָאָדוֹן (פיליפים ב 11). קביעה קצרה זו גדושה משמעות. האומר שישוע הוא המשיח אומר כי הוא זה שה׳ משח, שהוא המשיח המובטח אשר לו קיוו בני ישראל זמן כה רב.

האומר שישוע המשיח הוא האדון אומר כי הוא אלוהים במלוא משמעות המילה. היות המשיח לאדם היא פלא שאין כמותו, סוד מדהים. אלוהים לבש בשר, נהיה לאדם. הפונה אל ה׳ בשם יֵשׁוּעַ בעצם אומר כי ישוע הוא המושיע האחד והיחיד. הוא בא לעולם במטרה להושיע את עמו מחטאיהם (מתי א 21).

יֵשׁוּעַ הַמָּשִׁיחַ הוּא הָאָדוֹן. זו הצהרה – הצהרת אמונה קצרה. הצהרה זו מלמדת מה אנחנו מאמינים על אודות המשיח. יש שאומרים כי גם פסוק 16 בפרק ג של האיגרת הראשונה לטימותיאוס עשוי להיות הצהרת אמונה, שכן הדברים נאמרים שם במקצב שירי, והם מסכמים את מה שיש לאמור על המשיח כאדם:

הִתְגַּלָּה בַּבָּשָׂר,  
נִצְדַּק בָּרוּחַ, נִרְאָה לַמַּלְאָכִים,  
הֻגַּד בַּגּוֹיִם, הָאֳמַן בָּעוֹלָם,  
הָעֳלָה לַמָּרוֹם בְּכָבוֹד.

תבנית הדברים כפי שאלו מופיעים במקרא חשובה. כשהקהילה הקדומה הקימה ועידות שהפיקו הצהרות אמונה, היא לא המציאה אמצעי חדש להצגת אמונתה. היא פעלה בהתאם למסורת שבכתבי הקודש.

עם הזמן התעוררו שאלות, והקהילה הקדומה נקטה עמדות. יתרה מכך, רבים חושבים שהקהילה נדחקה לחבר הצהרות אמונה גם בגלל צורך שחשה למסד ליטורגיה או לוודא שעבודת האלוהים שלה תהיה טהורה. דברים אלו אמורים במיוחד באשר למה שאמרה על אודות המשיח. האמת המרכזית והנחוצה שנוגעת לישוע ולפועלו, שימשה לאורך הדורות סימן ההיכר העיקרי של המשיחיות.

מחברי הברית החדשה עצמם נאבקו בדעות מוטעות באשר למהות הווייתו של המשיח ולפועלו (*Christology*). במאות הראשונות קמו קבוצות שונות שקראו תיגר על האמונה באנושיות המשיח. קבוצה אחת, חסידי הדוקטיסיזם (*the Docetists*) טענו שישוע היה אדם למראית עין בלבד. תורות שקר אחרות, ביניהן תורתו של אריוס (*Arianism*) כפרו באלוהותו המלאה של המשיח. על-פי תורות אלה הוא היה נחות באלוהותו בהשוואה לאלוהים האב. קבוצות שקמו מאוחר יותר טעו כאשר ניסו להסביר כיצד שני הטבעים, האנושי והאלוהי, מאוחדים באישיותו האחת של ישוע.

הקהילה הקדומה נענתה לאתגרים אלו ולטעויות הקשורות אליהם בכך שכינסה ועידות, ואלה חיברו הצהרות אמונה שסיכמו את הנאמר בכתבי הקודש באשר לאמיתות מרכזיות של האמונה המשיחית. הצהרות אלה הן מורשת עשירה שהועברה מדור לדור. כך יכולים אנחנו היום להיעזר בהצהרות כמו הצהרת השליחים, הצהרת ניקאה והצהרת קלקדון. הצהרות אלה מסמנות גבולות. הן מותחות קו ברור בין נאמנות לכתובים לבין סטייה מהנאמר בהם.

הצהרות אלה שימשו גם לחזק את הקהילה. הן שימשו ביד אלוהים, בחסדו ובריבונותו, להנחות את המאמינים להכרזה נאמנה של הבשורה. היום נוהגות קהילות רבות להשתמש בהן בעבודת האלוהים, ויש בכך משום עדות לערכן העכשווי. הצהרות אלה מזכירות לנו שהמשיח עומד במרכז תפיסת העולם התיאולוגית שלנו ובמרכז עבודת האלוהים שלנו. הן מאיצות בקהילה "להילחם למען האמונה שנמסרה אחת ולתמיד לקדושים" (יהודה 3).

על-אף זאת, הצהרות אמונה אלה אינן אלא רמז לפועל המשיח. הן אינן מבהירות את כל מרחב תכניה של הבשורה. בימי הרפורמציה חל קרע של ממש בגוף שראה את עצמו קהילת המשיח. שאלת המפתח נגעה לפועלו של המשיח: במילים אחרות, הוויכוח המרכזי התמקד בנושא ההצדקה באמונה בלבד, וזה מה שהצית את להבת הרפורמציה. הטוענים לאמונה נחלקו בין פרוטסטנטים לבין רומים-קתולים.

הפרוטסטנטים גרסו שהישועה היא באמונה בלבד (*sola fide*), בעוד הרומים-קתולים אימצו את הכרזות ועידת טרנטו (*The Coucil of Trent*), דחו את עמדת הפרוטסטנטים ועמדו על כך שישועה נובעת מאמונה בתוספת מעשיו של האדם. הרפורמציה גם הצביעה על שאלה חשובה נוספת: האם ישוע הוא ראש הקהילה, ראש וריבון לכול, או לאו?

יחדיו, הצהרות האמונה של הקהילה הקדומה ודגשים אלו של הרפורמציה, משמשים קווים מנחים לקהילה המבקשת להכריז בשורה הנאמנה לכתובים. הצהרות אלה, לצד ההצהרות שנוסחו על-ידי פרוטסטנטים כפרי של הרפורמציה ולצד חיבורי שואל-ומשיב (*catechisms*) שגובשו, מספקות נוסח מתומצת של האמונה, ובכך מספקות בהירות הן באשר לתכני אמונתנו והן באשר להכרזת הבשורה.

בכל הענווה, ״הדבר נהיה בשר: הצהרת צוות ליגוניר על אודות המשיח״ היא ניסיון לספק לקהילה בדורנו – ואם יברך ה׳, לדורות הבאים – הצהרה מתומצתת על אודות הוויית המשיח ופועלו, הצהרה השואבת מאוצרות העבר, הן מהצהרות האמונה הקדומות והן מהחשיבה התיאולוגית בימי הרפורמציה. אולי יהיה בהצהרה זו על כ״ו סעיפיה, לצד הכחשותיה, כדי לעורר את המשך הדיון והחשיבה בנושאים חשובים אלו הנוגעים למשיח. אולי אפילו יהיה בהצהרה זו כדי להועיל לקהילת המשיח. השתדלנו מאוד לוודא שנוסח הדברים יתאים לשימוש ציבורי בקהילה, כולל הכרזה משותפת. אנחנו שואפים לכך שכל מי שיקרא הצהרה זו יידע כי "ישוע המשיח הוא האדון".

**ההצהרה**

להצהרה שישה חלקים. הראשון משמש מבוא. מופיעים בו שני פעלים עיקריים: מצהירים, שמחים. בכתבי הקודש התגלה אלוהים וגילה לעולם את רצונו. על-אף זאת, עדיין יש ״נסתרות״ השמורות לה׳ בלבד (דברים כט 28). כשמדובר במפעל תיאולוגי, עלינו לזכור את מגבלות יכולותינו. משום כך אנחנו מתחילים בציון הסוד שבבשורה ובמופלאותה. המוקד העיקרי של הצהרה זו הוא בעובדה שאלוהים הבן היה לאדם, עובדה שאנחנו מתארים בקצרה במילים ״אלוהים לבש בשר״. מהות הווייתו של המשיח מובילה אותנו מיידית לפועלו ועל כן אנחנו חוגגים יחד את מעשה הישועה שהגשים.

החלק השני מדגיש את אלוהות המשיח ואת היותו של המשיח אחד משלוש אישויות האחדות האלוהית, השווה לאחרות בכול. חלק זה מסתיים בכך שהוא חוזר על נוסח הצהרת קלקדון. מאז שהיה לאדם, המשיח היה ויהיה לעד שני טבעים בהוויה אישיותית אחת.

הסבר מורחב של משמעות היותו של המשיח לאדם (*the incarnation*), המופיע בחלק השלישי, מדגיש את אנושיותו של המשיח. הוא נולד. הוא עמנו אל (מתי א 23). בחלק זה אנחנו מצהירים על מה שנוגע למותו, קבורתו, תחייתו, עלייתו למרום ושובו העתידי. אלו העובדות הנוגעות לכך שהמשיח היה לאדם.

בחלק השלישי אנחנו דנים במשמעות התיאולוגית של עובדות אלה. חלק זה שואב מהתובנות שהתבהרו מחדש בתקופת הרפורמציה. למעננו ציית ישוע בשלמות. הוא קיים את חוקי אלוהים (ציות פעיל) ונשא בעונש שהחוק מטיל (ציות סביל). הוא היה שה תמים ללא כל מום. הוא כיפר בעדנו בכך שהעלה את עצמו כקורבן חליפי. הוא פתר את הבעיה הדוחקת ביותר שעומדת בפני האנושות כולה: זעמו של אלוהים קדוש בגלל חטאם של כל בני האדם. חלק זה מסתיים בציון העובדה שאשמת חטאינו יוחסה לו וצדקת המשיח יוחסה לנו (*the doctrine of imputation*). יש לנו שלום עם אלוהים אך ורק בגלל המעשה שהמשיח עשה למעננו. אנחנו לבושים גלימת צדקתו.

שלוש משרות המשיח (*munus triplex*) הן מסגרת מועילה לתיאור תמציתי של פועל המשיח. משרות הנביא, הכוהן והמלך היו נפרדות בתקופת התנ״ך, וכל אחת מהן למעשה שימשה לייצג את בני האדם לפני אלוהים ואת אלוהים לפני בני האדם. ישוע מאחד את השלוש, ומממש בשלמות את הכרוך בהן. בחלק זה של ההצהרה אנחנו דנים בפועל המשיח בעבר על הצלב ובפועלו כעת כמי שמפגיע בעדנו בעודו לימין אלוהים האב.

החלק האחרון חוזר על ההצהרה התמציתית, "ישוע המשיח הוא האדון". תיאולוגיה הנאמנה לכתובים תמיד מובילה להשתחוויה. מסיבה זו, ההצהרה מסתיימת בהלל. כאשר אנחנו עובדים את המשיח כאן ועכשיו, אנחנו מכינים את עצמנו לקראת פעילותנו הנצחית.

כ״ו סעיפי ההצהרה

קביעות הצהרה זו הן פתח לחקר הווית המשיח ופועלו. הן נועדו לעודד התעמקות בעושר הדברים הנאמרים בכתבי הקודש על המשיח ועל פועלו. כדי להקל עלינו, מובאות בזה כ״ו הצהרות והכחשות. אל ההצהרות צורפו סימוכין מהכתובים שהראשון שבהם מובא בשלמותו. חשיבות הסעיפים האלה מכרעת. הם קובעים את גבולות הנאמר בכתובים על הוויית המשיח ופועלו. סעיף א משמש מבוא ומצביע על כך שהמשיח היה לאדם.

סעיף ב מצביע על אלוהותו המלאה של המשיח. סעיפים ג-ה מצביעים על כך שיש למשיח שני טבעים בעודו אישיות אחת. סעיפים ו-ט מצביעים על אנושיות המשיח. סעיפים י-י״ב עוסקים בפועלו של המשיח. הם מתחילים בתורת הישועה ומסתיימים בציון שלוש משרות המשיח.

ההכחשות המלוות את ההצהרות חשובות עד מאוד. בדור סובלני זה, לא מקובל להעז להכחיש את מידת האמיתות שבתכני אמונתו של אדם כלשהו. סעיפי ההצהרה וההכחשה הללו אינם ביטוי ליומרה שחצנית. הם מובאים בתקווה לעזור לקהילת המשיח להישאר בתוך הגבולות הבטוחים והפוריים של הנאמר בכתבי הקודש. בפסוק 9 באיגרת השנייה של יוחנן כתוב: כָּל הַמַּרְחִיק לֶכֶת וְאֵינוֹ עוֹמֵד בְּתוֹרַת הַמָּשִׁיחַ, אֵין לוֹ אֱלֹהִים. השליח מדבר על אלו שמשיגים את גבול הנאמר בכתובים על הוויית המשיח ופועלו. בעוד כ״ו הסעיפים יחדיו מרחיבים בנושאים שבהם דנה הצהרת אמונה זו, כל אחד מהסעיפים עשוי להוביל אותנו להעמיק עוד יותר בנאמר בכתובים על אודות המשיח.

יש שבצדק ישאלו מדוע יש צורך בהצהרה שכזו. השאלה במקומה. היו לנו שלוש סיבות שבגללן בחרנו לנסח הצהרה זו: אנחנו מקווים שההצהרה תשמש את הקהילה המשיחית בימינו לעבודת אלוהים ולהוראה מאחר שהיא מתייחסת לכפירות קדומות ועכשוויות. אנחנו מקווים שההצהרה תספק לאלו העוסקים בשירות הבשורה אמצעי לזהות את השותפים האמיתיים שלהם לשירות זה. לבסוף, אנחנו רואים באופק זמנים מאתגרים ביותר הצפויים לקהילת המשיח, ואנחנו מקווים שהצהרת אמונה זו תזכיר לכולנו את עיקר הבשורה – את יופייה, את נחיצותה ואת חשיבותה המיידית. חשבו עמנו על שלוש סיבות אלה:

לעבודת אלוהים ולהוראה

בכל הענווה, ליגוניר מגישה הצהרת אמונה זו לקהילת המשיח. מזה דורות רבים נוהגים משיחיים להשתמש בהצהרות אמונה בעבודת האלוהים שלהם. אנחנו מקווים שהצהרה זו תשמש לאותה מטרה. הצהרות אמונה עשויות להועיל כאמצעי הוראה על-ידי כך שיעודדו התעמקות בתהומות העמוקים של הנאמר בכתבי הקודש. עוד אנחנו מקווים שהצהרה זו על כ״ו סעיפיה ועל הכחשותיה, ישרתו את הקהילה כקו מנחה לחקירה הולכת ומתרחבת, הולכת ומעמיקה. התובנות הנוגעות להוויית המשיח ולפועלו, נוגעות לעצם מהותה של הקהילה המשיחית ולחוסנה. כל דור חייב לשוב לחקור ולהתחייב מחדש לאמת שבכתובים באשר להוויית המשיח ופועלו. אנחנו מקווים שהצהרה זו תעזור בכך.

למען אחדות בבשורה

קיים מספר הולך וגדל של קהילות שאינן מאוגדות ושל ארגונים ותנועות. רבים מאלו פועלים לקידום הבשורה. לפעמים קשה לדעת לאן ניתן לפנות לשיתוף פעולה או להתאגדות. אולי תוכל הצהרה זו לשמש אמצעי לזהות אחים ואחיות במשיח ולהניח בסיס איתן לשיתוף פעולה למען הבשורה.

לעת כזאת

בעיר האוניברסיטאית אוקספורד הוקמה אנדרטה לזכר המתים על קידוש השם. אנדרטה זו מציינת את הקורבן העילאי שהעלו אחדים שפעלו למען הרפורמציה באנגליה, אנשים כמו תומאס קרנמר, ניקולאס רידלי ויוּ לאטימר. הם מסרו את גופם לשריפה בעודם מעידים על מהימנות אותן אמיתות קדושות שעליהן הצהירו ושלהגנתן עמדו נגד הסטיות של הכנסייה הרומית. הם שמחו על שניתן להם לא רק להאמין במשיח, אלא גם לסבול למענו.

הם האמינו באמיתות בשורת ישוע המשיח, הכריזו אותן, עמדו על תוקפן, גוננו עליהן ואף סבלו למענן. רבים לאורך הדורות הצטרפו אליהם. רוב רובה של קהילת המשיח בעולם המערבי זכתה לחופש הדת. אפשר שהדור הנוכחי או זה שיבוא מיד אחריו, ייקרא לסבול למען אמונת המשיח. אין זה מן התבונה שלא להתכונן, ואין זה מן התבונה להותיר את הדור הבא בלא שהכנו אותו לבאות.

אכן, נכון להאמין באמיתות אלה על אודות הוויית המשיח ופועלו, להצהיר עליהן, להגן עליהן ולסבול למענן. החיים הם במשיח.

היה רגע בחיי המשיח עלי אדמות כאשר זנחו אותו ההמונים והוא נותר עם תלמידיו בלבד. בהזדמנות זו הוא שאל אותם אם גם הם מתכוונים לפנות לו עורף. פטרוס השיב בשם הקבוצה כולה: "אֲדוֹנֵנוּ, אֶל מִי נֵלֵךְ? דִּבְרֵי חַיֵּי עוֹלָם עִמְּךָ,  וַאֲנַחְנוּ הֶאֱמַנּוּ וְיָדַעְנוּ שֶׁאַתָּה קְדוֹשׁ הָאֱלֹהִים" (יוחנן ו 69-68). זמן קצר לאחר מכן התגנב ספק לליבו של אחד מהשנים עשר: ישוע נצלב ונקבר. היו שהעידו שהמשיח קם, אבל תומא הטיל ספק. ואז הופיע ישוע. תומא נגע בפצעי המשיח, אותם פצעים שסבל לכפרת חטאינו, ואמר, "אֲדוֹנִי וֵאלֹהַי!" (יוחנן כ 28).

בזאת אנחנו מאמינים. את זאת אנחנו מצהירים.

1. בְּרֵאשִׁית הָיָה הַדָּבָר, וְהַדָּבָר הָיָה עִם הָאֱלֹהִים, וֵאלֹהִים הָיָה הַדָּבָר. הוּא הָיָה בְּרֵאשִׁית עִם הָאֱלֹהִים... הַדָּבָר נִהְיָה בָּשָׂר וְשָׁכַן בְּתוֹכֵנוּ; וַאֲנַחְנוּ רָאִינוּ אֶת כְּבוֹדוֹ, כְּבוֹד בֵּן יָחִיד מִלִּפְנֵי אָבִיו, מָלֵא חֶסֶד וֶאֱמֶת... הַדָּבָר נִהְיָה בָּשָׂר וְשָׁכַן בְּתוֹכֵנוּ; וַאֲנַחְנוּ רָאִינוּ אֶת כְּבוֹדוֹ, כְּבוֹד בֵּן יָחִיד מִלִּפְנֵי אָבִיו, מָלֵא חֶסֶד וֶאֱמֶת (יוחנן א 1, 14). ראו גם תהילים קי 1; מתי ג 17, ח 29, טז 16; מרקוס א 1, 11, טו 39; לוקס כב 70; יוחנן ד 26-25; מעשי השליחים ה 42, ט 22; גלטים ד 4; פיליפים ב 6; קולוסים ב 9; עברים ה 7; האיגרת הראשונה של יוחנן ה 20. [↑](#footnote-ref-1)
2. לְכוּ וַעֲשׂוּ אֶת כָּל הַגּוֹיִים לְתַלְמִידִים, הַטְבִּילוּ אוֹתָם לְשֵׁם הָאָב וְהַבֵּן וְרוּחַ הַקֹּדֶשׁ (מתי כח 19). ראו גם יוחנן א 18, ג 18-16, י 30, כ 28; השנייה לקורינתים יג 14; אפסים ב 18. [↑](#footnote-ref-2)
3. בַּמָּשִׁיחַ, בְּגוּפוֹ, שׁוֹכֵן כָּל מְלוֹא הָאֱלֹוהוּת (קולוסים ב 9). ראו גם לוקס א 35; רומים ט 5; האיגרת הראשונה לטימותיאוס ג 16; האיגרת הראשונה של פטרוס ג 18. [↑](#footnote-ref-3)
4. עָנָה שִׁמְעוֹן כֵּיפָא וְאָמַר: "אַתָּה הַמָּשִׁיחַ, בֶּן אֱלֹהִים חַיִּים!" אָמַר לוֹ יֵשׁוּעַ: "אַשְׁרֶיךָ שִׁמְעוֹן בַּר יוֹנָה, כִּי לֹא בָּשָׁר וָדָם גִּלָּה לְךָ, אֶלָּא אָבִי שֶׁבַּשָּׁמַיִם (מתי טז 17-16). ראו גם לוקס א 35, 43; יוחנן א 3-1, ח 58, יז 5; מעשי השליחים כ 28; רומים א 3, ט 5; האיגרת השנייה לקורינתים ח 9; קולוסים ב 9; האיגרת הראשונה לטימותיאוס ג 16; האיגרת הראשונה של פטרוס ג 18; התגלות א 8, 17, כב 13. [↑](#footnote-ref-4)
5. יְהֵא בָּכֶם הֲלָךְ רוּחַ זֶה אֲשֶׁר הָיָה בַּמָּשִׁיחַ יֵשׁוּעַ. הוּא אֲשֶׁר הָיָה קַיָּם בִּדְמוּת אֱלֹהִים לֹא חָשַׁב לְשָׁלָל הֱיוֹת שָׁווֶה לֵאלֹהִים, אֶלָּא הֵרִיק אֶת עַצְמוֹ, נָטַל דְּמוּת עֶבֶד וְנִהְיָה כִּבְנֵי אָדָם; וְכַאֲשֶׁר הָיָה בְּצוּרָתוֹ כְּאָדָם (פיליפים ב 7-5). ראו גם מתי ט 10, טז 16, יט 28; יוחנן א 1, יא 27, 35, כ 28; רומים א 4-3, ט 5; אפסים א 22-20; קולוסים א 17-16, ב 10-9; האיגרת הראשונה לטימותיאוס ג 16; עברים א 3, 9-8; האיגרת הראשונה של פטרוס ג 18; האיגרת השנייה של פטרוס א 1. [↑](#footnote-ref-5)
6. הוּא צֶלֶם שֶׁל הָאֱלֹהִים הַבִּלְתִּי נִרְאֶה, בְּכוֹר כָּל בְּרִיאָה. כִּי בּוֹ נִבְרָא כָּל אֲשֶׁר בַּשָּׁמַיִם וַאֲשֶׁר בָּאָרֶץ, מַה שֶּׁנִרְאֶה וּמַה שֶּׁבִּלְתִּי נִרְאֶה, גַּם כִּסְאוֹת וְרָשֻׁיּוֹת וְגַם מֶמְשָׁלוֹת וְשִׁלְטוֹנוֹת. הַכֹּל נִבְרָא בְּאֶמְצָעוּתוֹ וּלְמַעֲנוֹ (קולוסים א 16-15). ראו גם רומים ח 29; האיגרת השנייה לקורינתים ד 6-4; אפסים ד 24-20; עברים א 4-3. [↑](#footnote-ref-6)
7. הָיָה עָלָיו לְהִדָּמוֹת לְאֶחָיו בְּכָל דָּבָר, לְמַעַן יִהְיֶה כֹּהֵן גָּדוֹל רַחֲמָן וְנֶאֱמָן בְּעִנְיְינֵי אֱלֹהִים לְכַפֵּר עַל חֲטָאֵי הָעָם. כִּי מֵאַחַר שֶׁהוּא עַצְמוֹ סָבַל כַּאֲשֶׁר הִתְנַסָּה, הוּא יָכוֹל לַעֲזֹר לְאֵלֶּה אֲשֶׁר נְתוּנִים בְּנִיסָּיוֹן (עבר' ב 18-17). ראו גם מיכה ה 1; לוקס ב 52; רומים ח 3; גלטים ד 4; פיליפים ב 8-5; עברים ד 15. [↑](#footnote-ref-7)
8. בַּחֹדֶשׁ הַשּׁישִּׁי נִשְׁלַח הַמַּלְאָךְ גַּבְרִיאֵל מֵאֵת הָאֱלֹהִים לְעִיר בַּגָּלִיל, אֲשֶׁר שְׁמָהּ נָצְרַת, אֶל בְּתוּלָה מְאֹרֶסֶת לְאִישׁ מִבֵּית דָּוִד וּשְׁמוֹ יוֹסֵף, וְשֵׁם הַבְּתוּלָה מִרְיָם (לוקס א 27-26). ראו גם מתי א 23, ב 11; לוקס א 31, 35, 43; רומים א 3; גלטים ד 4. [↑](#footnote-ref-8)
9. כְּשֵׁם שֶׁעַל־יְדֵי אָדָם אֶחָד בָּא הַחֵטְא לָעוֹלָם, וְעֵקֶב הַחֵטְא בָּא הַמָּוֶת, כָּךְ עָבַר הַמָּוֶת לְכָל בְּנֵי אָדָם מִשּׁוּם שֶׁכֻּלָּם חָטְאו.  הֲרֵי עוֹד לִפְנֵי הַתּוֹרָה הָיָה הַחֵטְא בָּעוֹלָם, אֶלָּא שֶׁאֵין הוּא נֶחְשָׁב בְּאֵין תּוֹרָה.  בְּכָל זֹאת שָׁלַט הַמָּוֶת מֵאָדָם וְעַד מֹשֶׁה גַּם עַל אֵלֶּה שֶׁלֹּא חָטְאוּ בַּעֲבֵרָה דּוֹמָה לָעֲבֵרָה שֶׁל אָדָם, אֲשֶׁר הוּא דְּמוּת מַקְבִּילָה לָאֶחָד שֶׁהָיָה עָתִיד לָבוֹא. אוּלָם לֹא הֲרֵי הָעֲבֵרָה כַּהֲרֵי מַתְּנַת הַחֶסֶד; שֶׁכֵּן אִם בִּגְלַל הָעֲבֵרָה שֶׁל אֶחָד מֵתוּ הָרַבִּים, עַל אַחַת כַּמָּה וְכַמָּה, בְּחֶסֶד הָאָדָם הָאֶחָד יֵשׁוּעַ הַמָּשִׁיחַ, שָׁפְעוּ לָרַבִּים חֶסֶד אֱלֹהִים וּמַתְּנָתוֹ. וְאֵין הַמַּתָּנָה כְּמַעֲשֵׂה הָאֶחָד שֶׁחָטָא; כִּי הַמִּשְׁפָּט עֵקֶב עֲבֵרָה אַחַת יָצָא לְהַרְשָׁעָה, אֲבָל לְאַחַר עֲבֵרוֹת רַבּוֹת מַתְּנַת הַחֶסֶד הִיא זִכּוּי. שֶׁהֲרֵי אִם עַל־יְדֵי עֲבֵרָה שֶׁל אָדָם אֶחָד מָלַךְ הַמָּוֶת, כָּל שֶׁכֵּן הַמְקַבְּלִים אֶת שֶׁפַע הַחֶסֶד וְאֶת מַתְּנַת הַצְּדָקָה יִמְלְכוּ בַּחַיִּים בִּגְלַל הָאֶחָד יֵשׁוּעַ הַמָּשִׁיחַ. וּבְכֵן, כְּשֵׁם שֶׁעֲבֵרָה אַחַת הִיא הַרְשָׁעָה לְכָל בְּנֵי אָדָם, כֵּן גַּם מַעֲשֵׂה צְדָקָה אֶחָד הוּא זִכּוּי שֶׁל חַיִּים לְכָל בְּנֵי אָדָם. כִּי כְּשֵׁם שֶׁבִּגְלַל אִי־צִיּוּתוֹ שֶׁל אָדָם אֶחָד נַעֲשׂוּ הָרַבִּים לְחוֹטְאִים, כֵּן גַּם בִּגְלַל צִיּוּתוֹ שֶׁל הָאֶחָד יֵעָשׂוּ הָרַבִּים לְצַדִּיקִים. הַתּוֹרָה בָּאָה וּבְכָךְ רַבּוּ הָעֲבֵרוֹת. אֲבָל הֵיכָן שֶׁהִתְרַבָּה הַחֵטְא, הַחֶסֶד שָׁפַע עוֹד יוֹתֵר. וְכָךְ כְּשֵׁם שֶׁהַחֵטְא מָשַׁל בַּמָּוֶת, כֵּן גַּם יִמְשֹׁל הַחֶסֶד בְּאֶמְצָעוּת צְדָקָה, וְהַתּוֹצָאָה - חַיֵּי עוֹלָם עַל־יְדֵי יֵשׁוּעַ הַמָּשִׁיחַ אֲדוֹנֵנוּ (רומים ה 21-12). ראו גם האיגרת הראשונה לקורינתים טו 22, 49-45; אפסים ב 16-14, ה 23; קולוסים א 18.

   10כְשֵׁם שֶׁבִּגְלַל אִי־צִיּוּתוֹ שֶׁל אָדָם אֶחָד נַעֲשׂוּ הָרַבִּים לְחוֹטְאִים, כֵּן גַּם בִּגְלַל צִיּוּתוֹ שֶׁל הָאֶחָד יֵעָשׂוּ הָרַבִּים לְצַדִּיקִים (רומים ה 19). ראו גם מתי ג 15; יוחנן ח 29; האיגרת השנייה לקורינתים ה 21; פיליפים ב 8; עברים ה 8. [↑](#footnote-ref-9)
10. 11הָאֱלֹהִים שָׂם אוֹתוֹ לְכַפָּרָה בְּדָמוֹ, כַּפָּרָה עַל יְסוֹד אֱמוּנָה. כָּל זֶה כְּדֵי לְהַרְאוֹת אֶת הַצְּדָקָה שֶׁל אֱלֹהִים בְּכָךְ שֶׁבְּאֹרֶךְ רוּחוֹ פָּסַח עַל חֲטָאֵי הֶעָבָר,וּלְהַרְאוֹת אֶת צִדְקָתוֹ בַּזְּמַן הַזֶּה: שֶׁהוּא צַדִּיק וּמַצְדִּיק אֶת בֶּן אֱמוּנַת יֵשׁוּעַ (רומים ג 26-25). ראו גם ישעיה נג; רומים ה 6, 8, 15, ו 10, ז 4, ח 34, יד 9, 15; האיגרת הראשונה לקורינתים טו 3; אפסים ה 2; האיגרת הראשונה לתסלוניקים ה 10; האיגרת השנייה לטימותיאוס ב 11; עברים ב 14, 17, ט 15-14; האיגרת הראשונה של פטרוס ב 24, ג 18; האיגרת הראשונה של יוחנן ב 2, ג 8, ד 10. [↑](#footnote-ref-10)
11. [↑](#footnote-ref-11)
12. אֶת זֶה אֲשֶׁר לֹא יָדַע חַטָּאת עָשָׂה לְחַטָּאת בַּעֲדֵנוּ, כְּדֵי שֶׁאָנוּ נִלְבַּשׁ אֶת הַצְּדָקָה שֶׁל אֱלֹהִים בּוֹ (האיגרת השנייה לקורינתים ה 21). ראו גם מתי ה 20; רומים ג 22-21, ד 11, ה 18; האיגרת הראשונה לקורינתים א 30; האיגרת השנייה לקורינתים ט 9; אפסים ו 14; פיליפים א 11, ג 9; עברים יב 23. [↑](#footnote-ref-12)
13. מָסַרְתִּי לָכֶם בָּרֹאשׁ וּבָרִאשׁוֹנָה מַה שֶּׁגַּם קִבַּלְתִּי, שֶׁהַמָּשִׁיחַ מֵת בְּעַד חֲטָאֵינוּ, לְפִי הַכְּתוּבִים; נִקְבַּר וְקָם לִתְחִיָּה בַּיּוֹם הַשְּׁלִישִׁי, לְפִי הַכְּתוּבִים; וְנִרְאָה אֶל כֵּיפָא וְאַחַר כָּךְ אֶל הַשְּׁנֵים־עָשָׂר. אַחֲרֵי כֵן נִרְאָה בְּבַת אַחַת אֶל יוֹתֵר מֵחֲמֵשׁ מֵאוֹת אַחִים (האיגרת הראשונה לקורינתים טו 5-3). ראו גם ישעיה נג; מתי טז 21, כו 32, כח 10-1; יוחנן כא 14; מעשי השליחים א 11-9, ב 25, 32, ג 15, 26, ד 10, ה 30, י 40; רומים ד 25-24, ו 10-9; אפסים ד 10-8. [↑](#footnote-ref-13)
14. אֲבָל כָּעֵת הַמָּשִׁיחַ קָם מִן הַמֵּתִים, בִּכּוּרֵי כָּל יְשֵׁנֵי עָפָר... "אַיֵּה עָקְצְךָ מָוֶת? אַיֵּה נִיצְחוֹנְךָ מָוֶת?" (האיגרת הראשונה לקורינתים טו 20, 55). ראו גם רומים ה 10, ו 4, 8, 11, י 9; האיגרת הראשונה לקורינתים טו 23; האיגרת השנייה לקורינתים א 9, ד 11-10; אפסים ב 6; קולוסים ב 12; האיגרת השנייה לתסלוניקים ב 13; עברים ב 9, 14; האיגרת הראשונה של יוחנן ג 14; התגלות יד 4, כ 14. [↑](#footnote-ref-14)
15. שָׁאֲלוּ אוֹתוֹ הַנֶּאֱסָפִים: "אֲדוֹנֵנוּ, הַאִם בַּזְּמַן הַזֶּה תָּשִׁיב אֶת הַמַּלְכוּת לְיִשְׂרָאֵל ?"עָנָה לָהֶם: "לֹא לָכֶם לָדַעַת עִתִּים וּזְמַנִּים שֶׁקָּבַע הָאָב בְּסַמְכוּתוֹ שֶׁלּוֹ.  אֲבָל בְּבוֹא עֲלֵיכֶם רוּחַ הַקֹּדֶשׁ תְּקַבְּלוּ כֹּחַ וְתִהְיוּ עֵדַי הֵן בִּירוּשָׁלַיִם וְהֵן בְּכָל יְהוּדָה וְשׁוֹמְרוֹן, עַד קְצֵה הָאָרֶץ."אַחֲרֵי שֶׁאָמַר אֶת הַדְּבָרִים הָאֵלֶּה נִשָֹא מֵעֲלֵיהֶם בְּעוֹדָם מִסְתַּכְּלִים, וְעָנָן נָטַל אוֹתוֹ מִנֶּגֶד עֵינֵיהֶם. עוֹדָם מַבִּיטִים הַשָּׁמַיְמָה בַּעֲליִיָּתוֹ, וְהִנֵּה שְׁנֵי אֲנָשִׁים לְבוּשֵׁי לָבָן נִצְּבוּ לְיָדָם וְאָמְרוּ: "אַנְשֵׁי הַגָּלִיל, לָמָּה אַתֶּם עוֹמְדִים וּמִסְתַּכְּלִים אֶל הַשָּׁמַיִם? יֵשׁוּעַ זֶה אֲשֶׁר נִשָֹא מֵעֲלֵיכֶם הַשָּׁמַיְמָה - בּוֹא יָבוֹא בְּאוֹתוֹ אֹפֶן שֶׁרְאִיתֶם אוֹתוֹ עוֹלֶה לַשָּׁמַיִם (מעשי השליחים א 11-6). ראו גם לוקס כד 53-50; מעשי השליחים א 22, ב 35-33; אפסים ד 10-8; האיגרת הראשונה לטימותיאוס ג 16. [↑](#footnote-ref-15)
16. אֶת הַכֹּל שָׁת תַּחַת רַגְלָיו וְנָתַן אוֹתוֹ לַקְּהִלָּה לְרֹאשׁ עַל כֹּל (אפסים א 22). ראו גם מעשי השליחים ב 33; האיגרת הראשונה לקורינתים יא 5-3; אפסים ד 15, ה 23; קולוסים א 18. [↑](#footnote-ref-16)
17. הוּא צִוָּה עָלֵינוּ לְהַכְרִיז לָעָם וּלְהָעִיד כִּי אוֹתוֹ שָׂם הָאֱלֹהִים לְשׁוֹפֵט הַחַיִּים וְהַמֵּתִים (מעשי השליחים י 42). ראו גם יוחנן יב 48, יד 3; מעשי השליחים ז 7, יז 31; האיגרת השנייה לטימותיאוס ד 1, 8. [↑](#footnote-ref-17)
18. בֶּן־הָאָדָם יִשְׁלַח אֶת מַלְאָכָיו וִילַקְּטוּ מִמַּמְלַכְתוֹ אֶת כָּל הַמַּכְשֵׁלוֹת וְאֶת כָּל עוֹשֵׂי הָרֶשַׁע, וְיַשְׁלִיכוּ אוֹתָם אֶל תַּנוּר הָאֵשׁ. שָׁם יִהְיוּ הַיְלָלָה וַחֲרוֹק הַשִּׁנַּיִם. אָז יַזְהִירוּ הַצַּדִּיקִים כַּשֶּׁמֶשׁ בְּמַמְלֶכֶת אֲבִיהֶם. מִי שֶׁאָזְנַיִם לוֹ, שֶׁיִּשְׁמע (מתי יג 43-41). ראו גם ישעיה כה 9-6, סה 25-17, סו 23-21; דניאל ז 14-13; מתי ה 30-29, י 28, יח 9-8; מרקוס ט 49-42; לוקס א 33, יב 5; יוחנן יח 36; קולוסים א 14-13; האיגרת השנייה לתסלוניקים א 10-5; האיגרת השנייה לטימותיאוס ד 1, 18; עברים יב 28; האיגרת השנייה של פטרוס א 11, ב 4; התגלות כ 15. [↑](#footnote-ref-18)
19. בְּרוּחַ אַחַת הֻטְבַּלְנוּ כֻּלָּנוּ לְגוּף אֶחָד, יְהוּדִים כִּיוָנִים, עֲבָדִים כִּבְנֵי חוֹרִין, וְכֻלָּנוּ הֻשְׁקֵינוּ רוּחַ אֶחָד (האיגרת הראשונה לקורינתים יב 13). ראו גם יוחנן יד 20, טו 6-4, רומים ו 11-1, ח 2-1, האיגרת הראשונה לקורינתים א 31-30, ו 20-15, י 17-16, יב 27, האיגרת השנייה לקורינתים ה 21-17, גלטים ה 29-25, אפסים א 10-3, 23-22, ב 6-1, ג 6, ד 16-15, ה 23, 30, קולוסים א 18, ב 19-18. [↑](#footnote-ref-19)
20. לְאַחַר שֵׁהֻצְדַּקְנוּ עַל סְמַךְ אֱמוּנָה יֵשׁ לָנוּ שָׁלוֹם עִם אֱלֹהִים הוֹדוֹת לַאֲדוֹנֵנוּ יֵשׁוּעַ הַמָּשִׁיחַ (רומים ה 1). ראו גם לוקס יח 14; רומים ג 24, ד 5, ה 10, ח 30, י 4, 10; האיגרת הראשונה לקורינתים ו 11; האיגרת השנייה לקורינתים ה 19, 21; גלטים ב 17-16, ג 11, 24, ה 4; אפסים א 7; טיטוס ג 5, 7. [↑](#footnote-ref-20)
21. בָּרוּךְ הָאֱלֹהִים אֲבִי אֲדוֹנֵנוּ יֵשׁוּעַ הַמָּשִׁיחַ, אֲשֶׁר בֵּרֵךְ אוֹתָנוּ בְּכָל בְּרָכָה רוּחָנִית בַּשָּׁמַיִם, בַּמָּשִׁיחַ, כְּשֵׁם שֶׁבָּחַר אוֹתָנוּ בּוֹ בְּטֶרֶם הִוָּסֵד תֵּבֵל, לִהְיוֹת קְדוֹשִׁים וּבְלִי דֹּפִי לְפָנָיו בְּאַהֲבָה (אפסים א 4-3). ראו גם יוחנן יז 17; מעשי השליחים כ 32; רומים ו 6-5, 14; ח 13; האיגרת הראשונה לקורינתים ו 11; האיגרת השנייה לקורינתים ז 1; גלטים ה 24; אפסים ג 19-16, ד 24-23; פיליפים ג 10; קולוסים א 11-10; האיגרת השנייה לתסלוניקים ב 13; עברים יב 14. [↑](#footnote-ref-21)
22. הֵן אֶחָד הָאֱלֹהִים, וְאֶחָד הַמְתַווֵּךְ בֵּין אֱלֹהִים לִבְנֵי אָדָם - הָאָדָם הַמָּשִׁיחַ יֵשׁוּעַ (האיגרת הראשונה לטימותיאוס ב 5). ראו גם איוב לג 28-23, לוקס א 33, יוחנן א 14-1, יד 6, מעשי השליחים ג 22, קולוסים א 15, עברים א 4-1, ה 6-5, ט 15, יב 24. [↑](#footnote-ref-22)
23. אֲנִי יוֹדֵעַ שֶׁבִּבְלִי דַּעַת פְּעַלְתֶּם, כְּמוֹ שֶׁפָּעֲלוּ מַנְהִיגֵיכם. אַךְ אֱלֹהִים קִיֵּם בְּדֶרֶךְ זֹאת אֶת אֲשֶׁר הוֹדִיעַ מִקֶּדֶם בְּפִי כָּל הַנְּבִיאִים - שֶׁמְּשִׁיחוֹ יִסְבֹּל.  לָכֵן הִתְחָרְטוּ וְשׁוּבוּ בִּתְשׁוּבָה כְּדֵי שֶׁיִּמָּחוּ חֲטָאֵיכֶם, לְמַעַן יָבוֹאוּ יְמֵי רְוָחָה מִלִּפְנֵי אֲדֹנָי וְהוּא יִשְׁלַח אֶת אֲשֶׁר יֻעַד לָכֶם מִקֶּדֶם, אֶת הַמָּשִׁיחַ יֵשׁוּעַ,  אֲשֶׁר צָרִיךְ שֶׁיְּקַבְּלוּ אוֹתוֹ הַשָּׁמַיִם עַד עֵת הֲשָׁבַת הַכֹּל לְתִקּוּנוֹ, דָּבָר שֶׁאֱלֹהִים דִּבֵּר מֵעוֹלָם בְּפִי נְבִיאָיו הַקְּדוֹשִׁים. הֵן מֹשֶׁה אָמַר אֶל אֲבוֹתֵינוּ: "נָבִיא יָקִים לָכֶם יהוה אֱלֹהֵיכֶם מִקֶּרֶב אֲחֵיכֶם, כָּמוֹנִי; אֵלָיו תִּשְׁמָעוּן כְּכֹל אֲשֶׁר יְדַבֵּר אֲלֵיכֶם" (מעשי השליחים ג 22-17). ראו גם מתי כ 17, כד 3, כו 31, 34, 64; מרקוס א 15-14; לוקס ד 19-18, 21; יוחנן יג 36, כא 22; האיגרת הראשונה לקורינתים א 20; עברים א 2; התגלות יט 20. [↑](#footnote-ref-23)
24. הַמָּשִׁיחַ לֹא נִכְנַס אֶל מִקְדָּשׁ אֲשֶׁר נַעֲשָׂה בִּידֵי אָדָם וַאֲשֶׁר הוּא בָּבוּאָה שֶׁל הָאֲמִתִּי, כִּי אִם בָּא אֶל עֶצֶם הַשָּׁמַיִם לְהֵרָאוֹת עַתָּה בַּעֲדֵנוּ לִפְנֵי הָאֱלֹהִים. אַף לֹא בָּא לְהַקְרִיב אֶת עַצְמוֹ פְּעָמִים רַבּוֹת, כַּכֹּהֵן הַגָּדוֹל הַנִּכְנָס שָׁנָה בְּשָׁנָה אֶל הַקֹּדֶשׁ בְּדָם אֲשֶׁר אֵינוֹ דָּמוֹ.  שֶׁאִם כֵּן, הָיָה צָרִיךְ לִסְבֹּל פְּעָמִים רַבּוֹת מֵאָז הִוָּסֵד תֵּבֵל. אֲבָל כָּעֵת נִגְלָה פַּעַם אַחַת, בְּקֵץ הָעוֹלָמִים, לְהָסִיר אֶת הַחֵטְא בְּקָרְבַּן עַצְמוֹ. וּכְשֵׁם שֶׁנִּגְזַר עַל בְּנֵי אָדָם לָמוּת פַּעַם אַחַת וְאַחֲרֵי כֵן הַמִּשְׁפָּט. כָּךְ גַּם הַמָּשִׁיחַ, אַחֲרֵי שֶׁהֻקְרַב פַּעַם אַחַת לָשֵׂאת חֲטָאֵי רַבִּים, יוֹפִיעַ שֵׁנִית שֶׁלֹּא לְעִנְיַן הַחֵטְא - לַמְחַכִּים לוֹ לִישׁוּעָה (עברים ט 28-24). ראו גם יוחנן א 36, יט 30-28; מעשי השליחים ח 32; האיגרת הראשונה לקורינתים ה 7; עברים ב 18-17, ד 16-14, ז 25, י 12, 26; האיגרת הראשונה של פטרוס א 19; התגלות ה 6, 8, 13-12, ו 1, 16, ז 10-9, 14, 17, ח 1, יב 11, יג 8, טו 3. [↑](#footnote-ref-24)
25. עָלָיו לִמְלֹךְ עַד כִּי יָשִׁית אֶת כָּל אוֹיְבָיו תַּחַת רַגְלָיו (האיגרת הראשונה לקורינתים טו 25). ראו גם תהלים קי; מתי כח 20-18; לוקס א 32, ב 11; מעשי השליחים ב 25, 29, 34, ד 25, יג 22, 34, 36, טו 16; רומים א 3; האיגרת השנייה לטימותיאוס ב 8; עברים ד 7; התגלות ג 7, ה 5, כב 16. [↑](#footnote-ref-25)
26. אַחֲרֵי כֵן הַקֵּץ, כַּאֲשֶׁר יִמְסֹר לֵאלֹהִים הָאָב אֶת הַמַּלְכוּת לְאַחַר שֶׁיְּבַטֵּל כָּל מִמְשָׁל וְכָל סַמְכוּת וְשִׁלְטוֹן.  כִּי עָלָיו לִמְלֹךְ עַד כִּי יָשִׁית אֶת כָּל אוֹיְבָיו תַּחַת רַגְלָיו. הָאוֹיֵב הָאַחֲרוֹן שֶׁיְּמֻגַּר הוּא הַמָּוֶת, שֶׁכֵּן הָאֱלֹהִים שָׁת הַכֹּל תַּחַת רַגְלָיו. וּבְאָמְרוֹ שֶׁהַכֹּל הוּשַׁת תַּחְתָּיו, בָּרוּר כִּי הַשָּׁת אֶת הַכֹּל תַּחְתָּיו אֵינֶנּוּ בַּכְּלָל הַזֶּה. וְכַאֲשֶׁר הַכֹּל יוּשַׁת תַּחְתָּיו, אָז גַּם הַבֵּן עַצְמוֹ יִהְיֶה כָּפוּף לְמִי שֶׁשָּׁת תַּחְתָּיו אֶת הַכֹּל, לְמַעַן יִהְיֶה הָאֱלֹהִים הַכֹּל בַּכֹּל (האיגרת הראשונה לקורינתים טו 28-24). ראו גם ישעיה סה 17, סו 22; פיליפים ב 11-9; האיגרת השנייה של פטרוס ג 13; האיגרת הראשונה של יוחנן ג 3-2; התגלות כא 5-1, כב 5-1. [↑](#footnote-ref-26)